**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Σεπτεμβρίου 2022, ημέρα Τρίτη και ώρα 14.25΄μ.μ., στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κυρίου Γεώργιου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση Συμφωνίας Τροποποίησης της από 2.2.2018 Σύμβασης Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Θεσσαλονίκης μεταξύ του Ελληνικού Δημοσίου και της ανώνυμης εταιρείας με την επωνυμία «ΟΡΓΑΝΙΣΜΟΣ ΛΙΜΕΝΟΣ ΘΕΣΣΑΛΟΝΙΚΗΣ Α.Ε.».(2η συνεδρίαση-ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Ναυτιλίας και Νησιωτικής Πολιτικής, κ. Ιωάννης Πλακιωτάκης, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ. Απόστολος Παπαποστόλου, Πρόεδρος της Ρυθμιστικής Αρχής Λιμένων (ΡΑΛ), Εμμανουήλ Βλαχογιάννης, Α΄ Αντιπρόεδρος του Εμπορικού και Βιομηχανικού Επιμελητηρίου Θεσσαλονίκης (ΕΒΕΘ), Κυριάκος Σαββίδης, επικεφαλής της Μονάδας Παρακολούθησης Συμβάσεων του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ), Συμεών Διαμαντίδης, Πρόεδρος του ΔΣ του ΣΕΒΕ - Συνδέσμου Εξαγωγέων, Ιωάννης Σταύρου, Α΄ Αντιπρόεδρος και Εκτελεστικός του Συνδέσμου Βιομηχανιών Ελλάδος (ΣΒΕ), Φανή Γουργούρη, Πρόεδρος του Συλλόγου Διοικητικών Υπαλλήλων του Οργανισμού Λιμένος Θεσσαλονίκης (ΟΛΘ ΑΕ) και Γενική Γραμματέας της Ομοσπονδίας Υπαλλήλων Λιμανιών Ελλάδος (ΟΜΥΛΕ), Βασίλειος Καμπάκης, Πρόεδρος του Δ.Σ. του Συλλόγου Ναυτικών Πρακτόρων Θεσσαλονίκης (ΣΝΠΘ), Δημήτριος Ιατρίδης, Εκτελεστικός Διευθυντής της Ένωσης Λιμένων Ελλάδος (ΕΛΙΜΕ), Αλέξανδρος Νίκογλου, Αναπληρωτής Γραμματέας του Σωματείου Φορτοεκφορτωτών του Οργανισμού Λιμένος Θεσσαλονίκης (ΟΛΘ ΑΕ).

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Κεφαλογιάννη Όλγα, Κόλλιας Κωνσταντίνος Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Αβδελάς Απόστολος, Βιλιάρδος Βασίλειος και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου.

 Σήμερα, όπως έχουμε ανακοινώσει, θα έχουμε την ακρόαση των φορέων και καλωσορίζω όλους τους εκπροσώπους των φορέων που παρευρίσκονται στη διαδικασία, μέσω διαδικτύου.

Τον λόγο έχει ο κ. Απόστολος Παπαποστόλου, Πρόεδρος της Ρυθμιστικής Αρχής Λιμένων.

 **ΑΠΟΣΤΟΛΟΣ ΠΑΠΑΠΟΣΤΟΛΟΥ(Πρόεδρος της Ρυθμιστικής Αρχής Λιμένων (ΡΑΛ)):** Σας ευχαριστούμε πολύ για την πρόσκληση.

Όσον αφορά τα τρία ζητήματα που σχετίζονται με το […] στο οποίο λάβαμε γνώση […] (*κακή σύνδεση διαδικτύου*)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Παπαποστόλου επειδή δεν έχετε καλή σύνδεση θα σας παρακαλούσαμε να συνδεθείτε εκ νέου προκειμένου να αποκατασταθεί το πρόβλημα και να λάβετε τον λόγο στη συνέχεια της συνεδρίασης για την παρέμβασή σας.

Να συνεχίσουμε δίνοντας τον λόγο στον κ. Εμμανουήλ Βλαχογιάννη, Α’ Αντιπρόεδροτου Εμπορικού και Βιομηχανικού Επιμελητηρίου Θεσσαλονίκης τον οποίον και καλωσορίζουμε.

**ΕΜΜΑΝΟΥΗΛ ΒΛΑΧΟΓΙΑΝΝΗΣ (Α΄ Αντιπρόεδρος του Εμπορικού και Βιομηχανικού Επιμελητηρίου Θεσσαλονίκης (ΕΒΕΘ)):** Σας ευχαριστώ, κύριε Πρόεδρε.

 Στην ουσία γίνονται 3 τροποποιήσεις. Η μία αφορά την καλύτερη και πιο συνεκτική μελέτη του Τελωνειακού Σταθμού που δεν περιορίζεται πλέον μόνο στη στατική μελέτη, αλλά επιχειρεί να προσδιορίσει και τις χρήσεις κάτι στο οποίο το Επιμελητήριο συμφωνεί. Είναι απαραίτητο να υπάρχουν αυτές οι ρυθμίσεις που περιλαμβάνουν και τις χρήσεις και την πιθανή αξιοποίησή του.

Η άλλη τροποποίηση αφορά την διαφοροποίηση του κρηπιδώματος. Να σημειώσω ότι το επίκτητο κρηπίδωμα επεκτείνεται στα 513 μέτρα, μειώνεται όμως το πλάτος. Πιθανόν όμως αυτό να έχει την σημασία του, διότι τα τετραγωνικά παραμένουν τα ίδια, 354 τετραγωνικά και υπάρχει πάντα η ρύθμιση ότι είναι το ελάχιστο που μπορεί να γίνει. Προφανώς και πρέπει να υπάρχει ευελιξία στον κύριο του έργου και στον ανάδοχο που θα την κατασκευάσει έτσι ώστε να μπορεί να εξευρεθεί η βέλτιστη λύση.

Και σε αυτό, λοιπόν, θεωρώ ότι η τροποποίηση δεν μεταβάλλει ουσιωδώς την αρχική σύμβαση. Ίσα-ίσα, φαίνεται ότι προσαρμόζει την σύμβαση αυτή προς τις εξελίξεις, αξιολογώντας τα δεδομένα που έχουν προκύψει κατά το χρόνο που παρήλθε, δηλαδή από τα 4 χρόνια που συζητήθηκε η 1η σύμβαση.

Τα βασικότερα σημεία είναι 3 και δεν νομίζω ότι έχουμε καμία ιδιαίτερη περεταίρω παρατήρηση. Είναι γεγονός ότι ζούμε σε έναν μεταβαλλόμενο κόσμο, με πολύ απρόβλεπτες εξελίξεις και νομίζω ότι πρέπει να υπάρχει η δυνατότητα να προσαρμοζόμαστε καταλλήλως.

Εμείς παρακολουθούμε την εξέλιξη των έργων στο λιμάνι και ελπίζουμε να υπάρχουν όλες αυτές οι ευκαιρίες ούτως ώστε και το έργο να γίνει στην ώρα του αλλά και να αποδώσει τα αναμενόμενα.

 Ευχαριστώ κ. Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε.

Τον λόγο έχει ο κ. Κυριάκος Σαββίδης, επικεφαλής της Μονάδας Παρακολούθησης Συμβάσεων του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ).

**ΚΥΡΙΑΚΟΣ ΣΑΒΒΙΔΗΣ(Επικεφαλής της Μονάδας Παρακολούθησης Συμβάσεων του Ταμείου Αξιοποίησης Ιδιωτικής Περιουσίας του Δημοσίου (ΤΑΙΠΕΔ)):** Σας ευχαριστώ κ. Πρόεδρε.

Το ΤΑΙΠΕΔ είναι θετικό ως προς τις τροποποιήσεις που γίνονται, αν και αυτές δεν άπτονται των συμβάσεων που υπέγραψε το ΤΑΙΠΕΔ. Είναι Σύμβαση Παραχώρησης. Όμως, το γεγονός ότι δίνει αξία στο λιμάνι, του οποίου παραμένουμε μέτοχοι έχοντας και μια θέση στο Διοικητικό Συμβούλιο, είναι πάρα πολύ θετικό για το ΤΑΙΠΕΔ.

Το ΤΑΙΠΕΔ, γενικότερα, στηρίζει την αναπτυξιακή πορεία των εταιρειών που έχει αξιοποιήσει για λογαριασμό του ελληνικού δημοσίου. Η επιτυχία των εταιριών και των επενδύσεων είναι η καλύτερη διαφήμιση για τις μελλοντικές μας αξιοποιήσεις, οπότε, προσβλέπουμε σε αυτές τις επιτυχίες. Όπως είπα, επιπλέον, το ΤΑΙΠΕΔ κατέχει πάνω του 7% των μετοχών του ΟΛΘ και από αυτές τις μετοχές το ελληνικό δημόσιο εισπράττει μέρισμα.

Επομένως, οτιδήποτε είναι καλό για το λιμάνι -και βλέπουμε ότι αυτές τις τροποποιήσεις είναι για το καλό του λιμανιού και ευρύτερα για την επένδυση- έχουμε θετική άποψη.

Σας ευχαριστώ κύριε Πρόεδρε.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Και εμείς ευχαριστούμε κ. Σαββίδη. Θα συνεχίσουμε με τον κ. Συμεών Διαμαντίδη, Πρόεδρο του ΔΣ του Συνδέσμου Εξαγωγέων Βορείου Ελλάδος ΣΕΒΕ. Κύριε Διαμαντίδη έχετε τον λόγο, παρακαλώ.

**ΣΥΜΕΩΝ ΔΙΑΜΑΝΤΙΔΗΣ(Πρόεδρος του ΔΣ του Συνδέσμου Εξαγωγέων Βορείου Ελλάδας ΣΕΒΕ):** Καλησπέρα σε όλους και όλες.

Εμείς σαν ΣΕΒΕ είμαστε θετικοί στις τροποποιήσεις που προτείνονται, όπως ο 6οςΠροβλήτας ο οποίος θα γίνει παράλληλος, εξυπηρετώντας περισσότερα πλοία. Όσον αφορά την παράταση μέχρι το τέλος της περιόδου της αποκατάστασης των κτιρίων του Παλαιού Τελωνειακού Σταθμού που οφείλονται σε καθυστερήσεις λόγω των γεγονότων της κρίσης που υπάρχουν τώρα τελευταία και είναι προς όλες τις κατευθύνσεις, ακόμα και […] οπότε το εγκρίνουμε και αυτό για να προχωρήσει. Όσον αφορά τα μηχανήματα, σημασία έχει ότι τα μηχανήματα μεταφοράς είναι απαραίτητα, οπότε η διαδικασία νομίζω ότι θα πρέπει να εγκριθεί για να προχωρήσει.

Ως ΣΕΒΕ πρέπει να επισημάνω ότι όσον αφορά τις εξαγωγές η συνεργασία μας με το λιμάνι και τον Πρόεδρο και Διευθύνοντα Σύμβουλό του, κ. Λιάγκο, είναι άψογη επιλύοντας οποιαδήποτε προβλήματα. Και Τώρα τελευταία θα σημειώσω ότι οι συνθήκες του λιμανιού, έχουν βελτιωθεί αρκετά και θα βελτιωθούν πολύ περισσότερο στο μέλλον. Συμφωνούμε λοιπόν για τις 3 αυτές τροποποιήσεις και σας ευχαριστούμε πολύ για την ακρόαση.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Ευχαριστούμε πολύ και συνεχίζουμε με τον κ. Ιωάννη Σταύρου, Α΄ Αντιπρόεδρο και Εκτελεστικό του Συνδέσμου Βιομηχανιών Ελλάδος. Παρακαλώ κ. Σταύρου παρακαλώ έχετε τον λόγο.

**ΙΩΑΝΝΗΣ ΣΤΑΥΡΟΥ(Α’ Αντιπρόεδρος – Εκτελεστικός του Συνδέσμου Βιομηχανιών Ελλάδος ΣΒΕ):** Κύριε Πρόεδρε, νομίζω είναι καινοφανές να υποστηρίξουμε ότι οι προτεινόμενες τροποποιήσεις είναι στην απόλυτα σωστή κατεύθυνση. Η σημασία του ΟΛΘ για την πόλη της Θεσσαλονίκης είναι εξαιρετικά σημαντική. Ελπίζω να είναι υπόψη σας η μελέτη που έγινε από την εταιρεία Deloitte και αφορά το κοινωνικό και οικονομικό αποτύπωμα της επένδυσης του 6ου Προβλήτα, όπως αυτός διαμορφώνεται. Θα ήθελα να σημειώσω ότι υπάρχει, πλέον, στο λιμάνι Θεσσαλονίκης μια προοπτική και μια ελπίδα. Ήδη, οι 2 νέες γερανογέφυρες έχουν αλλάξει κατά πολύ την παραγωγικότητα του λιμανιού και είμαστε απολύτως βέβαιοι ότι οι προτεινόμενες τροποποιήσεις όσον αφορούν τα σχεδιαστικά του 6ου Προβλήτα, δεν είμαστε ειδικοί για να πούμε κατά πόσον αυτά είναι σωστά ή λάθος, αλλά εφόσον το λιμάνι -που είναι πράγματι ειδικοί- και οι άνθρωποι του Οργανισμού Λιμένος γνωρίζουν αυτά τα οποία ζητάνε, είναι σίγουρα αυτά και τα οποία θα πρέπει να γίνουν και σε αυτά τα οποία πρέπει να κατευθυνθούν.

Τέλος, να αναφέρουμε ότι δεν χωράει άλλη καθυστέρηση και θα πρέπει να υπάρχει μία ομοφωνία από πολιτικής πλευράς, διότι στην πόλη μας έχουμε πληρώσει πολύ αυτές τις καθυστερήσεις. Έχουμε πληρώσει πολύ να αναμένουμε να γίνει κάτι και όταν έχει αρχίσει και προχωράει, να μην το βοηθάμε για να ανοίξει τα φτερά του και να αποκτήσει την αξία και τις προοπτικές που αναζητά ολόκληρη η πόλη.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Κεφαλογιάννη Όλγα, Κόλλιας Κωνσταντίνος Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Αβδελάς Απόστολος, Βιλιάρδος Βασίλειος και Λογιάδης Γεώργιος.

Ευχαριστούμε τον κ. Σταύρου για την ανταπόκριση και την τοποθέτησή του.

Τον λόγο έχει η κυρία Φανή Γουργούρη, Πρόεδρος του Συλλόγου Διοικητικών Υπαλλήλων του Οργανισμού Λιμένος Θεσσαλονίκης (ΟΛΘ ΑΕ) και Γενική Γραμματέας της Ομοσπονδίας Υπαλλήλων Λιμανιών Ελλάδος (ΟΜΥΛΕ).

**ΦΑΝΗ ΓΟΥΡΓΟΥΡΗ (Πρόεδρος του Συλλόγου Διοικητικών Υπαλλήλων του Οργανισμού Λιμένος Θεσσαλονίκης (ΟΛΘ ΑΕ) και Γενική Γραμματέας της Ομοσπονδίας Υπαλλήλων Λιμανιών Ελλάδος (ΟΜΥΛΕ)):** Καλημέρα κ. Πρόεδρε.

Από το 2016, […] η παραχώρηση […] στο λιμάνι της Θεσσαλονίκης, ζήσαμε […] και το 2021[…] της σύμβασης στο λιμάνι….(κακή σύνδεση)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Γουργούρη είναι πολύ άσχημη η σύνδεσή σας και δεν μπορούμε να σας ακούσουμε. Παρακαλώ κάντε μια προσπάθεια μήπως συνδεθείτε εκ νέου καλύτερα.

 Να υπενθυμίσω εδώ, πως κάθε φορέας έχει τη δυνατότητα να υποβάλει υπόμνημα και θα παρακαλούσα όσους δεν καταφέρουν να τοποθετηθούν, λόγω κακής σύνδεσης, να το κάνουν. Θα επανέλθουμε στην κυρία Γουργούρη. Να προχωρήσουμε δίνοντας τον λόγο στον κ. Βασίλειο Καμπάκη, Πρόεδρο του ΔΣ του Συλλόγου Ναυτικών Πρακτόρων Θεσσαλονίκης (ΣΝΠΘ).

**ΒΑΣΙΛΕΙΟΣ ΚΑΜΠΑΚΗΣ (Πρόεδρος του Δ.Σ. του Συλλόγου Ναυτικών Πρακτόρων Θεσσαλονίκης (ΣΝΠΘ)):** Σας ευχαριστώ πάρα πολύ κ. Πρόεδρε και χαιρετίζω όλους τους παρευρισκόμενους. Χαιρόμαστε για τη διαδικασία και για αυτά τα οποία ακούγονται μέσα στη διαδικασία, ως χρήστες του λιμένος, που έχουμε μια πιο επαρκή γνώση του τι σημαίνει λιμάνι. Συμφωνούμε απόλυτα με όλα τα αιτήματα για τα οποία συζητούμε αυτή τη στιγμή και είναι μόνο να παρθεί η έγκριση από τη Βουλή.

Όσον αφορά το θέμα της επέκτασης του 6ου Προβλήτα, θεωρούμε ότι είναι επιβεβλημένη, δεδομένου του ότι ακολουθεί και κάτι άλλο. Αυτή τη στιγμή δεν αλλάζουν τα τετραγωνικά μέτρα αποθήκευσης φορτίου και υποδοχής φορτίου. Χρόνο με το χρόνο αλλάζουν τα δεδομένα κατασκευής των πλοίων και γι’ αυτό θα χρειαζόταν το λιμάνι της Θεσσαλονίκης μεγαλύτερους χώρους πλεύρισης, ούτως ώστε να μπορεί να δεχτεί μεγαλύτερα πλοία. Ο αποθηκευτικός χώρος, όμως, είναι ένας χώρος που αυτή τη στιγμή δεν μεταβάλλεται, ώστε να μπορεί να υποδέχεται το φορτίο, που τώρα με την επέκταση της Προβλήτας δίνεται η δυνατότητα σε μεγαλύτερα μεγέθη πλοίων, να μπορούν να πλευρίσουν.

 Κατά συνέπεια, είμαστε απόλυτα σύμφωνοι με το αίτημα αυτό και ευχόμαστε όσο το δυνατόν γρηγορότερα να ολοκληρωθεί αυτό το έργο, δεδομένου ότι η Θεσσαλονίκη πρέπει να αναλάβει τον ρόλο της στο χώρο των Βαλκανίων. Διότι μετά από όλα αυτά τα οποία έχουν ειπωθεί εδώ στη Θεσσαλονίκη, από την έναρξη της διαδικασίας της ιδιωτικοποίησης, από την πρώτη προσπάθεια ακόμη και με όλες εκείνες τις μεγάλες τις απεργίες – της 18μηνης κ.λπ.- έχει βελτιωθεί η κατάσταση και νομίζω ότι θα πρέπει να τρέξουμε και ότι θα πρέπει να μας βοηθήσει η Βουλή και όλα τα κόμματα γι’ αυτό, γιατί η Θεσσαλονίκη πρέπει να αναλάβει το ρόλο της. Γι’ αυτό και θα πρέπει να το καταλάβουν όλοι οι άνθρωποι, όσοι έχουν και την παραμικρή συμμετοχή για την απόφαση, ούτως ώστε, να υπάρξει μια 100% θετική άποψη, γιατί πρόκειται και για τον επιχειρηματικό κόσμο της Θεσσαλονίκης, αλλά και για την οικονομία της Ελλάδος. Γιατί σκεφθείτε να μαζευτούν τα περισσότερα των φορτίων στο λιμάνι της Θεσσαλονίκης από τα Βαλκάνια. Κέρδος ανοδικής επέκτασης του 6ου Προβλήτα θα έχει και το ίδιο το κράτος και το δημόσιο.

Όσον αφορά το θέμα του Τελωνείου, επειδή είμαι «εραστής» της Θεσσαλονίκης και αυτό είναι ένα κτήριο, το οποίο συμβολίζει, μαζί με κάποια άλλα, την ιστορία της Θεσσαλονίκης, νομίζουμε ότι αυτό που αιτείται ο ΟΛΘ είναι σωστό, δεδομένου ότι δίνει τη δυνατότητα μιας πιο στέρεης κατασκευής ή επανακατασκευής, προκειμένου να χρησιμοποιηθεί για τους λόγους που θα χρησιμοποιηθεί αυτό το κτίριο.

Εκτός από αυτούς τους λόγους και τα επιχειρηματικά πλάνα, τα οποία υπάρχουν, σίγουρα θα υπάρξουν οφέλη, δεδομένου ότι δραστηριοποιηθούν κάποιοι άνθρωποι εκεί, όπως το έχουν στο νου τους ή όπως θα προβλέπει το σχέδιο του Οργανισμού, διαμορφώνεται και ένα εξαιρετικά όμορφο «διαμάντι» για την ιστορία της πόλεως, το οποίο θα επισκέπτονται, γιατί αξίζει κάποιος να το δει. Ειρήσθω εν παρόδω είχα γνωρίσει και τους απογόνους του κατασκευαστή, τους οποίους συνάντησα τυχαία πριν από 3 - 4 χρόνια, όταν έψαχναν να βρουν το κτίριο που είχε κατασκευάσει ο προγονός τους, ο Μοδιάνο και τους πήγα να το δουν.

Όσον αφορά το θέμα των μηχανημάτων, νομίζω ότι είναι θέμα απόφασης την οποία θα πρέπει να την πάρουν και χωρίς να το συζητήσουν, δεδομένου ότι τα μηχανήματα όπως γνωρίζουμε έχουν αγοραστεί. Δεν υπήρχε ο ανεξάρτητος μηχανικός, προσελήφθη ή εγκρίθηκε, δεν ξέρω ακριβώς τη διαδικασία, με συνέπεια τα μηχανήματα αυτά αγοράστηκαν τηρώντας την πλήρη διαδικασία της αγοράς, όπως ορίζει και η νομοθεσία του ΤΑΙΠΕΔ. Η διοίκηση τα παρακολουθεί όλα με θρησκευτική ευλάβεια και δεν νομίζω ότι μπορεί να έχει ξεφύγει τίποτα απολύτως.

Κατά συνέπεια, νομίζω ότι θα πρέπει να γίνει αποδεκτό το αίτημα του ΟΛΘ και να μη μας διαφεύγει, όπως είπε και ο προηγούμενος ομιλητής, ότι οι 2 γερανογέφυρες, οι οποίες μπήκαν έχουν βελτιώσει κατά πολύ τις συνθήκες και τους χρόνους εργασίας του λιμένος, δεν βρίσκεται βαπόρι έξω στη ράδα. Και αν ακόμη θεωρήσουμε ότι μπορεί για κάποιες οικονομίες κλίμακος και ιδιαίτερα του καλοκαιριού ενδεχομένως να υπήρχε μια μικρή πτώση και άλλες φορές είχαμε μικρή πτώση και τα βαπόρια περίμεναν στη ράδα.

Κατά συνέπεια, όλα αυτά βοηθούν στην πρόοδο του λιμένος και εμείς ως Σύλλογος, και εγώ ως Πρόεδρος που εκπροσωπώ τα μέλη του Συλλόγου, είμαστε θετικοί για οτιδήποτε πρέπει φέρνει την προκοπή του λιμένος, γιατί με την προκοπή του λιμένος έρχεται και δική μας προκοπή, όπως και της κοινωνίας και του ίδιου του κράτους.

Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Συνεχίζουμε δίνοντας τον λόγο στον κ. Ιατρίδη από την ΕΛΙΜΕ.

**ΔΗΜΗΤΡΙΟΣ ΙΑΤΡΙΔΗΣ (Εκτελεστικός Διευθυντής της Ένωσης Λιμένων Ελλάδος – ΕΛΙΜΕ):** Κύριε Πρόεδρε, σας ευχαριστώ και ευχαριστούμε ως Ένωσης για την πρόσκληση να συμβάλλουμε στη διαδικασία της ακρόασης των φορέων με τις απόψεις μας.

Επί του προκειμένου, περί της τροποποίησης της Σύμβασης Παραχώρησης […] είμαστε θετικοί στη βελτιστοποίηση λειτουργίας των λιμένων και στην αναπτυξιακή διάθεση της Θεσσαλονίκης, η οποία έχει τοπικό, περιφερειακό, αλλά και εθνικό χαρακτήρα, πέρα από την επιθυμία για τη διατήρηση των θέσεων εργασίας στον ΟΛΘ.

Αυτό που ζητείται είναι η μείωση του ελάχιστου πλάτους επέκτασης του 6ου Προβλήτα και η αύξηση του μήκους διατηρώντας το συνολικό εμβαδόν. Αυτό είναι κάτι, το οποίο θεωρούμε ότι μεγιστοποιεί το οικονομικό όφελος, ούτως ή άλλως η πρόταση έχει έρθει κατόπιν ενδελεχούς εξέτασης σχετικών εισηγήσεων εντός του Οργανισμού, όπου διαπιστώθηκε η ποιότητα μεταβολής του μήκους της επέκτασης κατά 513 μέτρα, που αντιστοιχεί σε μία αύξηση 17% σε σχέση με την προηγούμενη πρόβλεψη, αλλά όπως είπαμε ταυτόχρονη μείωση του πλάτους και διατήρηση του ίδιου εμβαδού.

Και είναι δεδομένο σε όλους τους λιμένες πως η κατασκευή όσο το δυνατόν μεγαλύτερου μήκους κρηπιδώματος θα επιτρέψει στην εξυπηρέτηση και μεγαλύτερων και περισσότερων πλοίων από αυτών που έχει σήμερα, αλλά και την μεγιστοποίηση του οικονομικού οφέλους τόσο για την εταιρεία όσο και για τους συναλλασσόμενους με το δημόσιο. Και εδώ πρέπει να πούμε ότι τα τελευταία χρόνια η πορεία είναι ιδιαίτερα θετική και από πλευράς εσόδων και από πλευράς απόδοσης στο δημόσιο πόρων και οπωσδήποτε έχουμε δει και την αύξηση της τουριστικής κρουαζιέρας που έγινε τετραπλασιασμός το 2022 σε σχέση με το 2019.

 Επίσης, στην ακτοπλοΐα είχαμε αύξηση των αριθμών και στις θέσεις εργασίας, έχουμε αύξηση […] και οπωσδήποτε μαζί με τους υπεργολάβους είναι πολύ σημαντικό για την οικονομία της Θεσσαλονίκης. Είναι κάτι το οποίο το είδαμε την περασμένη εβδομάδα στο Διοικητικό μας Συμβούλιο […].

 Για να επανέλθουμε στο θέμα υπήρξε θετική ……κόστους με ταυτόχρονη βελτίωση στη μεγιστοποίηση της δυναμικότητας για το Λιμάνι και μπορούν να εξυπηρετηθούν και μεγάλα Container ships, όπως τα Ultra Large Vessels δυναμικότητας μέχρι 24.000 TEUs και αυτό είναι πολύ σημαντικό για τη χώρα μας.

Τώρα όσον αφορά την παράταση προθεσμίας για την κατασκευή και υλοποίηση του συνόλου των εργασιών της στατιστικής αποκατάστασης του Παλαιού Τελωνείου, η παράταση αυτή συντελεί στην καλύτερη αντιμετώπιση των κινδύνων για την αποκατάσταση του κτιρίου, αλλά και στην πρωτοβουλία υλοποίησης αυτού. Είναι ένα σημαντικό εγχείρημα, και αναφέρθηκε από του προλαλήσαντες πόσο σημαντικό είναι το κτίριο για την περιοχή, για τη Μακεδονία και τη Βόρεια Ελλάδα συνολικά και δεν δικαιολογεί την καθυστέρηση από το Μάρτιο του 2020 μέχρι σήμερα και η ολοκλήρωση της μελέτης είναι ένα απαραίτητο βήμα στην προσπάθεια της ολοκλήρωσης αυτού του σημαντικού εγχειρήματος.

 Σχετικά με την παραμονή της προμήθειας των 5 μηχανημάτων μεταφοράς και στοιβασίας εμπορευματοκιβωτίων στις υποχρεωτικές επενδύσεις, συμφωνούμε. Συμφωνούμε -και η τροποποίηση στο να παραμείνει στις υποχρεωτικές επενδύσεις, μας βρίσκει σύμφωνους- επίσης να ζητείτε η αποδοχή του αιτήματος του ΟΛΘ και βεβαίως υπάρχουν κάποιες προϋποθέσεις όπως οι προϋποθέσεις ελέγχου από τον Ανεξάρτητο Μηχανικό […] και βέβαια η χρήση εξοπλισμού τελευταίας τεχνολογίας η οποία έχει και περιβαλλοντικά θετικές επιπτώσεις.

 Και προκρίθηκε αυτή η διαδικασία ώστε να γίνεται 100% η υλοποίηση παραχώρησης κυρώνεται νομοθετικά, μιας και η προηγούμενη είχε γίνει με νόμο

Όλα, λοιπόν, τα ανωτέρω συντάσσουν ότι είμαστε σε θετική κατεύθυνση για το λόγο ότι συμβάλει στην αναπτυξιακή διάσταση της συμπρωτεύουσας και της βορείου Ελλάδας και για αυτό το λόγο η ένωσή μας που περιλαμβάνει και τους 13 λιμένες και τα λιμενικά ταμεία της χώρας, είμαστε ανεπιφύλακτα υπέρ της έγκρισης της τροποποίησης της Σύμβασης Παραχώρησης.

Ευχαριστούμε πολύ για την ακρόαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Νίκογλου.

**ΑΛΕΞΑΝΔΡΟΣ ΝΙΚΟΓΛΟΥ (Αναπληρωτής Γραμματέας του Σωματείου Φορτοεκφορτωτών του Οργανισμού Λιμένος Θεσσαλονίκης (ΟΛΘ Α.Ε.)**: Είμαστε σύμφωνοι με το όλο πρόγραμμα που έχει εξαγγείλει ο Οργανισμός και μάλιστα πιστεύουμε ότι είναι προς τη σωστή κατεύθυνση για την ανάπτυξη του Λιμανιού.

Δεν θα ήθελα να πω περισσότερο για τον απλούστατο λόγο, εκτός του ότι υπάρχει πρόβλημα στον ήχο μου και γίνεται αντίλαλος, δεν θα είχα να προσθέσω περισσότερα από ό,τι έχουν πει, ήδη, οι συμμετέχοντες σήμερα εδώ. Ευχαριστώ κ. Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Και εμείς ευχαριστούμε και να επιστρέψουμε στους καλεσμένους που είχαν πρόβλημα με τη σύνδεσή τους δίνοντας τον λόγο στον κ. Παπαποστόλου.

**ΑΠΟΣΤΟΛΟΣ ΠΑΠΑΠΟΣΤΟΛΟΥ (Πρόεδρος της Ρυθμιστικής Αρχής Λιμένων (ΡΑΛ))**: Κύριε Πρόεδρε, αξιότιμα μέλη του Κοινοβουλίου, αξιότιμοι εκπρόσωποι των φορέων, αναφορικά με το σχέδιο νόμου το οποίο έχει κατατεθεί προς συζήτηση, ως ΡΑΛ θέλουμε να τονίσουμε τα εξής.

 Όσον αφορά την τροποποίηση 1.01 που αφορά τις εργασίες αποκατάστασης του κτιρίου του Παλαιού Τελωνείου να τονίσουμε ότι αυτό έχει χαρακτηρισθεί από την Εφορία Νεωτέρων Αρχαιοτήτων ως κτίριο που χρήζει ιδιαίτερης δομικής αποκατάστασης και θα ήθελα να λαμβάνονται υπόψιν και οι απόψεις της ΡΑΛ όπως παλαιότερα επί του θέματος, οπότε σύμφωνα με τα στοιχεία που έχουμε λάβει σήμερα το πρωί δεν έχουμε κάποια άλλη παρατήρηση.

Όσον αφορά το άρθρο 1.02 για τη κατασκευή του κρηπιδώματος και την αλλαγή των διαστάσεων, φαίνεται ότι δεν υπάρχει ουσιώδης αλλαγή στη Σύμβαση Παραχώρησης, αλλά υπάρχει μια λειτουργική εναρμόνιση με τις τρέχουσες συνθήκες και τους επιχειρηματικούς σχεδιασμούς, όπως έχουν αναλυθεί.

Και τέλος, όσον αφορά το θέμα, που αφορά την παρέκκλιση του άρθρου 7.11 και τον εκ των υστέρων έλεγχο του φακέλου τεκμηρίωσης, εφόσον δεν υπάρχουν παρεκκλίσεις επί της ουσίας επί των προαπαιτουμένων και θα είναι πάντα σύμφωνα με το άρθρο 7.11 της Σύμβασης Παραχώρησης, δεν έχουμε κάποια απάντηση.

Σας ευχαριστώ κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε τον κ. Παπαποστόλου. Μήπως τώρα έχει καλύτερη σύνδεση η κυρία Γουργούρη;

 **ΦΑΝΗ ΓΟΥΡΓΟΥΡΗ (Πρόεδρος του Συλλόγου Διοικητικών Υπαλλήλων του Οργανισμού Λιμένος Θεσσαλονίκης (ΟΛΘ ΑΕ) και Γενική Γραμματέας της Ομοσπονδίας Υπαλλήλων Λιμανιών Ελλάδος (ΟΜΥΛΕ)):** Κύριε Πρόεδρε, λόγω του προβλήματος, θα αποστείλουμε υπόμνημα

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**:Κυρίες και κύριοι συνάδελφοι ακούσαμε την τοποθέτηση των φορέων και όσοι δεν μπόρεσαν να ακουστούν τους παρακαλώ να μας στείλουν τις επόμενες ώρες υπόμνημα, το οποίο εμείς θα διεκπεραιώσουμε στα μέλη της Επιτροπής και προς το Υπουργείο, ούτως ώστε να μεταφερθεί και να ακουστεί η άποψή τους.

Στο σημείο αυτό λοιπόν ολοκληρώθηκε η 2η συνεδρίαση της Επιτροπής με την ακρόαση των φορέων σχετικά με το νομοσχέδιο του Υπουργείου Ναυτιλίας και Νησιωτικής Πολιτικής, με τίτλο «Κύρωση Συμφωνίας Τροποποίησης της από 2.2.2018 Σύμβασης Παραχώρησης σχετικά με τη χρήση και την εκμετάλλευση ορισμένων χώρων και περιουσιακών στοιχείων εντός του Λιμένος Θεσσαλονίκης μεταξύ του Ελληνικού Δημοσίου και της ανώνυμης εταιρείας με την επωνυμία “ΟΡΓΑΝΙΣΜΟΣ ΛΙΜΕΝΟΣ ΘΕΣΣΑΛΟΝΙΚΗΣ Α.Ε.”». Θα συνεχίσουμε σε λίγο με την 3η συνεδρίαση και τη συζήτηση επί των άρθρων.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Κεφαλογιάννη Όλγα, Κόλλιας Κωνσταντίνος Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Δελής Ιωάννης, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τέλος και περί ώρα 14.55΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**